Document ID: 31978R1805

ΚΑΝΟΝΙΣΜΟΣ (ΕΟΚ) αριθ. 1805/78 ΤΗΣ ΕΠΙΤΡΟΠΗΣ της 28ης Ιουλίου 1978 περί αποσύρσεως από τις οργανώσεις παραγωγών οπωροκηπευτικών των προϊόντων που δεν ανταποκρίνονται στους κανόνες εμπορίας αυτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΟΚ) αριθ. 1154/78(2), και ιδίως το άρθρο 15 παράγραφος 1 εδάφιο δεύτερο,
Εκτιμώντας:
ότι για προϊόντα που αναφέρονται στο παράρτημα II του κανονισμού (ΕΟΚ) αριθ. 1035/72, οι οργανώσεις παραγωγών μπορούν να αποφασίσουν να μη διαθέσουν προς πώληση τα προϊόντα που είναι σύμφωνα με τους κανόνες ποιότητος, αλλά τα οποία δεν ανταποκρίνονται στους κανόνες εμπορίας, που αποδέχτηκαν οι οργανώσεις αυτές με σκοπό τον περιορισμό του όγκου προσφοράς-
ότι είναι ανώφελο να απαιτείται τα εν λόγω προϊόντα να είναι σύμφωνα με όλες τις προδιαγραφές των κανόνων που τα αφορούν στον τομέα της συσκευασίας και της σημάνσεως-
ότι πρέπει να λαμβάνεται υπόψη η κατάσταση αυτή για τον καθορισμό της τιμής αποσύρσεως, η οποία πρέπει να ληφθεί υπόψη για τον υπολογισμό της αποζημιώσεως που θα καταβληθεί στους παραγωγούς μέλη για τις ποσότητες που δεν διατίθενται προς πώληση-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Σε περίπτωση εφαρμογής του άρθρου 15 παράγραφος 1 εδάφιο δεύτερο του κανονισμού (ΕΟΚ) αριθ. 1035/72, τα προϊόντα τα οποία οι οργανώσεις παραγωγών αποφασίζουν να μη διαθέσουν προς πώληση πρέπει να είναι τουλάχιστον σύμφωνα:
- για τα μήλα, τα αχλάδια, τα εσπεριδοειδή και τα κουνουπίδια με τις απαιτήσεις ποιότητος και ταξινομήσεως κατά μέγεθος που προβλέπονται από τους κανόνες ποιότητος για τις εφαρμοζόμενες κατηγορίες,
- για τις τομάτες, τα επιτραπέζια σταφύλια και τα ροδάκινα, με τις απαιτήσεις ποιότητος, ταξινομήσεως κατά μέγεθος και συσκευασίας που προβλέπονται από τους κανόνες ποιότητος για τις εφαρμοζόμενες κατηγορίες- τα ροδάκινα μπορούν όμως να προσφέρονται εντός συσκευασίας, χωρίς να είναι τοποθετημένα κατά στρώματα.
Άρθρο 2
Η τιμή αποσύρσεως που πρέπει να λαμβάνεται υπόψη για τον υπολογισμό της αποζημιώσεως σχετικά με τα προϊόντα, τα οποία δεν διατίθενται προς πώληση, καθορίζεται δια της εφαρμογής στην τιμή αγοράς των συντελεστών προσαρμογής που καθορίζονται από τον κανονισμό (ΕΟΚ) αριθ. 1203/73 της Επιτροπής της 4ης Μαΐου 1973(3).
Στην περίπτωση ροδακίνων τα οποία προσφέρονται εντός συσκευασίας χωρίς να είναι τοποθετημένα κατά στρώματα, εφαρμόζεται, επί πλέον, ένας συντελεστής 0,95.
Άρθρο 3
Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 18 Ιουλίου 1978.

Labels: 2
3
17
6